**Važno: Informacija o novoj metodologiji kompilacije monetarne statistike**

Od siječnja 2015. Hrvatska narodna banka (HNB) započinje s objavom novih podataka iz područja monetarne statistike u skladu s Europskim sustavom nacionalnih i regionalnih računa (ESA 2010) te uvodi i ostala unapređenja u monetarnu i financijsku statistiku HNB-a. Osnovne su promjene:

1. reklasifikacija institucionalnih jedinica u nove sektore,
2. ostale promjene, i to:

* prebacivanje kunskih pozicija imovine/obveza s valutnom klauzulom iz grupne stavke “kunska imovina/obveze” u grupnu stavku “devizna imovina/obveze”,
* uključivanje novčanih fondova u sektor drugih monetarnih financijskih institucija u kojem su do sada bile samo kreditne institucije te njihova konsolidacija,
* prve objave odabranih podataka o transakcijama sektora drugih monetarnih financijskih institucija i
* prve objave podataka o stanjima imovine i obveza investicijskih fondova.

Zbog navedenih promjena postoje razlike u podacima u odnosu na dosadašnju monetarnu statistiku. Serije podataka prikazane su u tablicama skupine A do G6, a nova je skupina tablica E. Podaci nove monetarne statistike započinju s izvještajnim datumom:

1. od 31. prosinca 2010. u dijelu koji se odnosi na sektorsku klasifikaciju institucionalnih jedinica i promjenu metodološkog tretmana kunskih pozicija s valutnom klauzulom i
2. od 31. prosinca 2011. u dijelu koji se odnosi na proširenje obuhvata drugih monetarnih financijskih institucija (uključivanje novčanih fondova) uvođenje izvješćivanja o transakcijama i prikazivanje podataka o investicijskim fondovima

Izmijenjeni podaci monetarne statistike prikazani su u rubrici Statistički pregled. Tablicama su priložena i detaljna metodološka objašnjenja.